CELEX: 32017R0836
Language: ro
Date: 2017-01-11 00:00:00
Title: Regulamentul delegat (UE) 2017/836 al Comisiei din 11 ianuarie 2017 de modificare a anexei III la Regulamentul (UE) nr. 978/2012 al Parlamentului European și al Consiliului de aplicare a unui sistem generalizat de preferințe tarifare

18.5.2017   
            
            
               RO
            
            
               Jurnalul Oficial al Uniunii Europene
            
            
               L 125/1
            
         REGULAMENTUL DELEGAT (UE) 2017/836 AL COMISIEI
   din 11 ianuarie 2017
   de modificare a anexei III la Regulamentul (UE) nr. 978/2012 al Parlamentului European și al Consiliului de aplicare a unui sistem generalizat de preferințe tarifare
   COMISIA EUROPEANĂ,
   având în vedere Tratatul privind funcționarea Uniunii Europene, în special articolul 207,
   având în vedere Regulamentul (UE) nr. 978/2012 al Parlamentului European și al Consiliului din 25 octombrie 2012 de aplicare a unui sistem generalizat de preferințe tarifare și de abrogare a Regulamentului (CE) nr. 732/2008 al Consiliului (1), în special articolul 10 alineatul (4),
   întrucât:
   
               (1)
            
            
               O țară beneficiară în cadrul sistemului generalizat de preferințe tarifare (SGP) poate solicita să beneficieze de preferințe tarifare suplimentare în cadrul regimului special de încurajare a dezvoltării durabile și a bunei guvernanțe (SGP+). În acest sens, articolul 9 alineatul (1) din Regulamentul (UE) nr. 978/2012 prevede criterii specifice de eligibilitate pentru acordarea de preferințe tarifare unei țări solicitante în cadrul SGP+. Această țară ar trebui să fie considerată ca vulnerabilă din cauza lipsei unei diversificări suficiente și a integrării insuficiente în sistemul comercial internațional. Ea trebuie să fi ratificat toate convențiile enumerate în anexa VIII la Regulamentul (UE) nr. 978/2012, iar cele mai recente concluzii disponibile ale organismelor de monitorizare competente nu ar trebui să identifice probleme grave în ceea ce privește punerea efectivă în aplicare a acestor convenții. Țara în cauză trebuie să nu fi formulat, referitor la oricare dintre convențiile relevante, o rezervă care este interzisă de această convenție sau care, în sensul articolului 9 din Regulamentul (UE) nr. 978/2012, este considerată incompatibilă cu obiectul și cu scopul respectivei convenții. Ea trebuie să accepte fără rezerve obligațiile de raportare impuse de fiecare convenție și să își asume angajamentele ferme prevăzute la articolul 9 alineatul (1) literele (d), (e) și (f) din Regulamentul (UE) nr. 978/2012.
            
         
               (2)
            
            
               O țară beneficiară a SGP care dorește să beneficieze de SGP+ trebuie să prezinte o cerere însoțită de informații complete privind ratificarea convențiilor relevante, rezervele și obiecțiile la aceste rezerve formulate de alte părți la convenție, precum și angajamentele sale ferme.
            
         
               (3)
            
            
               Comisia a fost împuternicită să adopte acte delegate pentru a modifica anexa III la Regulamentul (UE) nr. 978/2012, în vederea acordării SGP+ unei țări solicitante prin adăugarea acesteia pe lista țărilor care beneficiază de SGP+.
            
         
               (4)
            
            
               La 12 iulie 2016, Comisia a primit din partea Republicii Democratice Socialiste Sri Lanka („Sri Lanka”) o cerere pentru a beneficia de SGP+.
            
         
               (5)
            
            
               Comisia a examinat cererea pentru SGP+ depusă de Sri Lanka în conformitate cu dispozițiile articolului 10 alineatul (1) din Regulamentul (UE) nr. 978/2012 și a decis că Sri Lanka îndeplinește condițiile. Prin urmare, Sri Lanka ar trebui să beneficieze de SGP+ începând cu data intrării în vigoare a prezentului regulament. Anexa III la Regulamentul (UE) nr. 978/2012 ar trebui modificată în consecință.
            
         
               (6)
            
            
               Comisia ar trebui să urmărească evoluția ratificării convențiilor relevante, punerea lor efectivă în aplicare de către Sri Lanka, precum și cooperarea guvernului din Sri Lanka cu organismele de monitorizare competente, în conformitate cu articolul 13 din Regulamentul (UE) nr. 978/2012,
            
         ADOPTĂ PREZENTUL REGULAMENT:
   Articolul 1
   În anexa III din Regulamentul (UE) nr. 978/2012, următoarea țară și codul alfabetic corespunzător se introduc în coloanele A și, respectiv, B:
   
      
                  „Sri Lanka
               
               
                  LK”
               
            
   Articolul 2
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 11 ianuarie 2017.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 303, 31.10.2012, p. 1.